PATVIRTINTA

Šiaulių miesto savivaldybės tarybos

2020 m. spalio 1 d. sprendimu Nr. T-387

(Šiaulių miesto savivaldybės tarybos

2023 m. gegužės 4 d. sprendimo Nr. T-223

redakcija)

**ŠIAULIŲ MIESTO SAVIVALDYBĖS PREMIJŲ SKYRIMO PERSPEKTYVIAUSIEMS**

**SPORTININKAMS KONKURSO NUOSTATAI**

**I SKYRIUS**

**BENDROSIOS NUOSTATOS**

1. Šiaulių miesto savivaldybės premijų skyrimo perspektyviausiems sportininkams konkurso nuostatai (toliau – Nuostatai) reglamentuoja Šiaulių miesto savivaldybės (toliau – Savivaldybė) premijų skyrimo sportininkams, pasiekusiems gerų rezultatų olimpinėse / paralimpinėse žaidynėse, pasaulio ir Europos čempionatuose, jaunimo olimpinėse žaidynėse, Europos taurės varžybose, Europos sporto žaidynėse, Europos jaunimo olimpiniame festivalyje ir užėmusiems aukštas vietas pasaulio sporto šakų suaugusiųjų reitinguose (toliau – sportininkai) konkurso (toliau – Konkursas) organizavimo, lėšų iš Šiaulių miesto savivaldybės biudžeto (toliau – savivaldybės biudžetas) skyrimo ir atsiskaitymo už jas tvarką.

2. Šiaulių miesto savivaldybės premijos sportininkams (toliau – premija) kiekvienais metais mokamos iš savivaldybės biudžeto asignavimų, skirtų Šiaulių miesto savivaldybės strateginio veiklos plano Sporto plėtros programai įgyvendinti.

3. Sportininkams kasmet skiriama dešimt premijų.

4. Premijos skiriamos sportininkams**,** kurie Lietuvos Respublikos čempionatuose atstovauja Šiaulių miestą ar Šiaulių miesto savivaldybėje veikiančią sporto organizaciją / įstaigą (toliau – sporto organizacija).

**II SKYRIUS**

**PREMIJŲ DYDIS**

5. Vienos skiriamos premijos dydis sportininkui – 3 600 eurų.

**III SKYRIUS**

**PREMIJŲ SKYRIMO TVARKA**

6. Kandidato gauti premiją paraišką (toliau – Paraiška; 1 priedas) gali teikti teisės aktų nustatyta tvarka Juridinių asmenų registre įregistruotos ir Šiaulių miesto savivaldybėje sportinę veiklą vykdančios sporto organizacijos.

7. Konkursą organizuoja Savivaldybės administracijos Sporto skyrius (toliau – Sporto skyrius).

8. Kvietimas teikti Konkursui Paraiškas ir kita informacija skelbiama Savivaldybės interneto svetainėje (www.siauliai.lt), papildomai gali būti skelbiama ir kitose visuomenės informavimo priemonėse.

9. Paraiškos teikiamos Šiaulių miesto savivaldybės administracijai:

9.1. popierine forma, užpildytos kompiuteriu;

9.2. tiesiogiai pristatant Sporto skyriui, paštu arba per kurjerį (Paraiška laikoma pateikta laiku, jei ant voko nurodyta pašto antspaudo data ar įteikimo kurjeriui data yra ne vėlesnė nei paskutinė Paraiškų pateikimo diena);

9.3. elektroninėmis priemonėmis (elektroninių valdžios vartų portale).

10. Paraiška nesvarstoma, jei:

10.1. užpildyta ne kompiuteriu;

10.2. buvo atsiųsta elektroniniu paštu, faksu ar kitaip, nei nurodyta Konkurso skelbime;

10.3. pateikta pasibaigus nustatytam Paraiškų priėmimo terminui.

11. Paraiškos priimamos 10 darbo dienų nuo paskelbimo spaudoje ir interneto svetainėje datos.

12. Sporto skyriaus specialistas, atsakingas už Paraiškų priėmimą, per 5 darbo dienas atlieka gautų Paraiškų administracinį vertinimą.

13. Jeigu sporto organizacija pateikia neišsamią ar netinkamai įformintą Paraišką arba pateikia ne visus dokumentus / duomenis, Sporto skyriaus specialistas, tikrindamas Paraiškas ir nustatęs trūkumų, per 1 darbo dieną elektroniniu paštu praneša sporto organizacijai apie būtinybę pateikti trūkstamą informaciją ir nurodo ne trumpesnį nei 3 darbo dienų terminą, per kurį būtina papildyti Paraišką. Jeigu per nustatytą terminą sporto organizacija nepateikia prašomos informacijos, jos Paraiška Sporto ekspertų komisijos nevertinama. Sporto skyriaus specialistas apie nevertinamą Paraišką informuoja sporto organizaciją elektroniniu paštu per 5 darbo dienas nuo reikalavimo papildyti paraišką termino paskutinės dienos.

14. Sporto skyriaus specialistas patikrintas ir patikslintas Paraiškas ne vėliau nei per 10 darbo dienų nuo paskutinės Paraiškos gavimo dienos pateikia Sporto ekspertų komisijai.

15. Sporto ekspertų komisijos nariai pasirašo konfidencialumo pasižadėjimus, patvirtina Paraiškų vertinimo aprašą ir svarsto pateiktas Paraiškas, vertina kandidatus, atsižvelgdama į pasiektus sportinius rezultatus, sudaro visų kandidatų reitingą ir teikia siūlymus Sporto skyriui. Siūlymai Sporto skyriui turi būti pateikti per 5 darbo dienas nuo Paraiškų gavimo Sporto ekspertų komisijoje dienos.

16. Sporto skyrius, atsižvelgdamas į Sporto ekspertų komisijos pasiūlymus, ne vėliau nei per 5 darbo dienas teikia premijų laimėtojų kandidatūras Savivaldybės merui. Premija skiriama Savivaldybės mero potvarkiu, kurio projektą rengia Sporto skyrius.

17. Vadovaujantis Savivaldybės mero potvarkiu, premijos laimėtojai skelbiami spaudoje ir interneto svetainėje (www.siauliai.lt). Skelbiant minėtą informaciją, laikomasi asmens duomenų teisinės apsaugos reikalavimų, o laimėję premiją sportininkai turi būti informuojami apie jų tvarkomus asmens duomenis iki informacijos viešo paskelbimo.

18. Tarp premijos laimėtojo ir Savivaldybės administracijos, atstovaujamos Savivaldybės administracijos direktoriaus, pasirašoma Šiaulių miesto savivaldybės perspektyviausio sportininko premijos skyrimo sutartis (toliau – Sutartis; 2 priedas), kurioje numatomos premijos skyrėjos – Savivaldybės administracijos teisės ir įsipareigojimai, premijos laimėtojo teisės ir įsipareigojimai, atsakomybė, Sutarties nutraukimo sąlygos ir kiti duomenys.

19. Sportininkams premija išmokama per vienerius metus (nuo sausio iki gruodžio mėnesio) lygiomis dalimis kas mėnesį po 300 eurų.

20. Premijos mokėjimas nutraukiamas, jei:

20.1. premijos laimėtojas pažeidė pasirašytos Sutarties sąlygas ar jų nevykdė;

20.2. premijos laimėtojas baigė sportinę karjerą ir (ar) nebeatstovauja Šiaulių miesto ar Šiaulių miesto savivaldybėje veikiančią sporto organizaciją;

20.3. premijos laimėtojo mirties atveju;

20.4. premijos laimėtojas buvo diskvalifikuotas dėl:

20.4.1. nesportinio elgesio;

20.4.2. antidopingo taisyklių pažeidimo;

20.5. premijos laimėtojas padarė neteisėtus veiksmus, kurie galėjo paveikti rungtynių / varžybų eigą ar baigtį, ir už tai buvo baustas sporto šakos nacionalinės federacijos ar sporto rungtynes / varžybas organizuojančios organizacijos.

21. Premijos laimėtojas, kuriam Premijos mokėjimas nutraukiamas Nuostatų 20.1, 20.4 ir 20.5 papunkčiuose nustatytais atvejais, privalo grąžinti kaip premiją išmokėtas lėšas į savivaldybės biudžetą, o jų negrąžinus, išmokėtos premijos suma išieškoma iš premijos laimėtojo teisės aktų nustatyta tvarka.

22. Premijos mokėjimas nutraukiamas Savivaldybės mero potvarkiu, apie tai pranešant premijos laimėtojui. Nutraukus premijos mokėjimą, šaukiamas Sporto ekspertų komisijos posėdis, kurio metu Sporto ekspertų komisija teikia rekomendacijas Sporto skyriui dėl premijos skyrimo kitam sportininkui pagal kandidatų reitingą (tokiu atveju premija skiriama ta pačia tvarka, kaip numatyta Nuostatuose).

**IV SKYRIUS**

**ATSISKAITYMO TVARKA**

23. Lėšas premijos laimėtojui kas mėnesį į banko sąskaitą, nurodytą Sutartyje, pagal nustatytas savivaldybės biudžeto valdymo procedūras perveda Savivaldybės administracijos Apskaitos skyrius.

**V SKYRIUS**

**ATSKAITOMYBĖ**

24. Premijos laimėtoją rekomendavusi sporto organizacija ir premijos laimėtojas, pasibaigus premijos gavimo laikotarpiui, privalo per mėnesį pateikti Sporto skyriui išsamią raštišką ataskaitą apie sportinius pasiekimus premijos gavimo laikotarpiu.

**VI SKYRIUS**

**BAIGIAMOSIOS NUOSTATOS**

25. Kilus ginčams, visi klausimai sprendžiami derybų keliu, nepavykus susitarti – Lietuvos Respublikos teisės aktų nustatyta tvarka.

26. Nuostatai gali būti keičiami, naikinami Savivaldybės tarybos sprendimu.

27. Tai, kas nereglamentuota Nuostatuose, sprendžiama taip, kaip numatyta teisės aktuose ir Savivaldybės tarybos sprendimuose.

\_\_\_\_\_\_\_\_\_\_\_\_\_\_\_\_\_\_\_\_\_\_\_